बिना टिकट पकड़ा तो खूब बनाए बहाने, 281 से वसूला गया जुर्माना
ट्रेनों में बिना टिकट यात्रा करने वालों को पकड़ने के लिए शुक्रवार को विशेष चेकिंग अभियान चलाया गया। इसमें 281 लोगों को बिना टिकट यात्रा करते हुए पकड़ा गया। पकड़े गए यात्रियों ने तरह-तरह के बहाने बनाए लेकिन उनकी एक नहीं चली और जुर्माना भरना ही पड़ा। रेलवे के चेकिंग अमले ने बिना टिकट यात्रियों से 1 लाख रुपए का जुर्माना वसूल किया।
शुक्रवार को सुबह 8 बजे से चेकिंग शुरू कर दी गई थी। पहले चेकिंग अमले ने प्लेटफॉर्म पर यात्रियों के टिकट चेक किए और इसके बाद ट्रेनों में भी चेकिंग शुरू की गई। बिना टिकट यात्रियों ने तरह-तरह के बहाने बनाए, किसी ने कहा कि रेलवे स्टेशन पर लेट पहुंचा, ट्रेन सामने से निकल रही थी तो भागते-भागते उसमें चढ़ गया, इसलिए टिकट नहीं ले पाया। प्लेटफॉर्म पर पकड़े गए यात्रियों ने बहाना बनाया कि वह तो अपने रिश्तेदार को छोड़ने के लिए आए थे, वह ट्रेन से नहीं उतरे हैं। इस पर चेकिंग अमले ने प्लेटफॉर्म टिकट मांगा तो वह भी नहीं मिला। चेकिंग अमले ने 24 ट्रेनों में चेकिंग की।
hin_Deva hin_Deva hin_Deva